projecte-aina/catalan_government_crawling huggingface dataset:
Seguim ampliant serveis i incorporem l'accés lliure a la col·lecció sense cita prèvia.
El dia 24 d'agost la Biblioteca Pública de Lleida tornarà a ampliar els seus serveis i ja no serà necessari demanar cita prèvia per accedir a la col·lecció ni tampoc per a fer-se el carnet de la biblioteca.
Per tal que la biblioteca continuï essent un lloc segur, un cop realitzades les tasques de condicionament dels espais, l'accés als serveis estan adaptats a l'aforament que permet mantenir la distància de seguretat d'un metre i mig en tots els seus espais.
Cal portar el carnet de la biblioteca per a utilitzar les màquines d'autopréstec i per al control d'accés a l'edifici amb la finalitat de fer la traçabilitat de contacte en cas que fos necessari.
Es recomana estades no superiors a 30 minuts per a facilitar l'ús d'aquests serveis al major nombre possible d'usuaris.
Les sales de col·lecció local i referència romandran tancades.
Es podrà sol·licitar l'accés i consulta dels seus fons a la sala de préstec situada a la primera planta.
Els usuaris hauran de deixar tots els documents consultats als carros senyalitzats perquè han de passar una quarantena de 48 h per qüestions d'higiene i seguretat.
En cap cas es tornaran a les prestatgeries.
No es podran utilitzar les màquines de vending.
És obligatori l'ús continuat de mascareta a partir dels 6 anys i amb les excepcions establertes per les autoritats sanitàries, el rentat de mans amb hidrogel i el manteniment de la distància de seguretat d'1,5 metres, excepte en el cas dels grups estables de convivència.
Així mateix, caldrà seguir les indicacions de seguretat marcats pels elements de senyalització i les que donin els treballadors.
Us recordem l' horari d'obertura de la biblioteca i d'atenció telefònica, vigent fins el dia 30 de setembre:... i que la biblioteca segueix oferint el servei de préstec virtual a través de la plataforma eBiblio.
Per qualsevol dubte o aclariment podeu contactar amb nosaltres.
Esperem que ben aviat puguem acabar d'incorporant nous serveis fins a recuperar el funcionament habitual de la biblioteca!
En aquest apartat hi trobareu recomanacions literàries infantils i d'adults, de cinema i música i de revistes i premsa que us oferim des de les diferents àrees bibliogràfiques de la biblioteca.
Poden ser novetats recentment incorporades a la col·lecció o altres documents que les responsables de cada àrea us recomanen.
Podreu trobar els documents recomanats a la biblioteca i en cas que estiguin prestats, podeu fer una reserva.
La Biblioteca Pública de Lleida treballa en el projecte Biblioteques inclusives impulsat pel Servei de Biblioteques del Departament de Cultura.
Aquest projecte va néixer amb l'objectiu de poder establir uns mínims per aconseguir que totes les biblioteques públiques catalanes siguin espais inclusius, no només per complir amb tot el marc legal i teòric, sinó per donar oportunitat de futur a totes les persones sense discriminació per tal de garantir la seva plena inserció a la societat.
Durant el període 2020-2022 la biblioteca ha establert com a línia preferent de treball el desenvolupament d'aquest projecte, a partir dels següents quatre eixos:
Què ha de fer la biblioteca per ser inclusiva?
Actualment, l'edifici de la Biblioteca Pública de Lleida es considera accessible per a usuaris de cadira de rodes i persones amb mobilitat reduïda.
D'altra banda, cal millorar l'accessibilitat per a persones amb discapacitats sensorials o cognitives (segons l'auditoria d'accessibilitat realitzada l'any 2018 pel despatx d'arquitectes Rovira-Beleta).
Característiques de l'accessibilitat de l'edifici:
La biblioteca està treballant per a implementar les mesures de millora proposades a l'auditoria d'accessibilitat i les pautes recollides al projecte "Biblioteques inclusives" del Servei de Biblioteques de la Generalitat de Catalunya.
L'accés a la lectura i a la informació és un dret i una necessitat social.
Per aquest motiu, la biblioteca ofereix diverses col·leccions en format accessible per aquelles persones que les necessitin:
• Centre d'interès de lectures accessibles a l'àrea infantil i juvenil: llibres amb pictogrames, materials de lectura fàcil...
• Centre d'interès de lectures accessibles a l'àrea d'adults: materials de lectura fàcil, lletra gran, llibres en braïlle...
Així mateix, també es poden trobar documents de consulta sobre les diferents discapacitats: obres divulgatives o tècniques, obres de ficció, audiovisuals i revistes.
Tots aquests materials estan identificats amb el logotip de biblioteques inclusives al llom, per facilitar-ne la localització als prestatges.
La biblioteca vetlla per oferir activitats i serveis que afavoreixin la inclusió, la igualtat i el respecte per a tothom.
Fins ara la biblioteca ha incorporat els següents recursos per fer-ho possible:
La biblioteca disposa de diverses eines i recursos per poder oferir una atenció adequada als usuaris que presentin algun tipus de discapacitat o que estiguin interessats en obtenir informació sobre la matèria.
La Biblioteca Pública de Lleida (BPL) forma part del Sistema de Lectura pública de Catalunya.
És una biblioteca de titularitat estatal gestionada pel Departament de Cultura de la Generalitat de Catalunya que presta serveis de biblioteca municipal, comarcal i provincial.
L'any 2013 es publica el I Pla estratègic de la biblioteca per al periode 2013-2015, elaborat de forma col·laborativa amb el propi equip tècnic, amb l'objectiu de gestionar els recursos amb la màxima eficiència per a poder oferir serveis de qualitat.
L'any 2016, la biblioteca publica el seu segon Pla estratègic per continuar amb la forma de treball assolida en el periode anterior i establir nous objectius per al periode 2016-2018.
La Biblioteca Pública de Lleida és un espai de trobada i punt d'accés a la cultura que facilita a la ciutadania instruments per a satisfer les seves necessitats d'informació, formació al llarg de la vida i lleure.
Així mateix, promociona la lectura, recopila i difon la creació local, vetlla per la conservació del patrimoni bibliogràfic i col·labora amb els agents culturals i socials de la ciutat.
- Referent del coneixement, informació i formació del nostre territori.
- Agent actiu de la cultura de la ciutat.
- Model d'inclusió i cohesió social.
- Qualitat en el tracte a l'usuari, en la prestació de serveis, en l'estat dels documents, en l'organització i els procediments.
- Accessibilitat a l'equipament, a les col·leccions, a la informació, a les noves tecnologies i al coneixement en general.
- Professionalitat del personal per a que l'usuari gaudeixi plenament dels serveis i recursos de la biblioteca.
Creada l'any 1848 i després de diverses ubicacions al casc antic de Lleida, com l'edifici del Roser al carrer cavallers o la Casa de la cultura a la plaça Sant Antoni Maria Claret, l'any 1998 la Biblioteca es va traslladar a l'actual emplaçament, un edifici de la segona meitat del segle XIX que fins al 1988 va funcionar com a casa de la Maternitat.
Amb un projecte de remodelació de l'arquitecte Daniel Gelabert, el gener de 1998 es van inaugurar les noves instal·lacions de la Biblioteca, amb una superfície útil de 5.149 m2.
Cal destacar l'extraordinària lluminositat, la sobrietat de les seves línies i el disseny, que fan del conjunt un espai acollidor, idoni per les múltiples activitats que s'hi desenvolupen.
La Biblioteca té un fons aproximat de 281.000 documents en diferents suports: 172.860 llibres, 22.500 documents audiovisuals, 13.400 documents sonors, 2.000 documents electrònics, 32.200 números de publicacions periòdiques, 21.000 microfitxes i altres documents, i 17.000 volums de fons patrimonial i de reserva.
El fons de reserva, creat a partir de les biblioteques, convents i entitats religioses afectades per la desamortització de Mendizábal, comprèn 9.760 impresos dels segles XVI al XIX, 6 manuscrits i 25 incunables.
També com a receptora del Dipòsit Legal, recull tota la producció impresa de la província de Lleida des del 1958.
Tots aquests materials estan distribuïts en tres plantes de lliure accés i un soterrani.
Durant la vigència de la RESOLUCIÓ SLT/1698/2020, de 15 de juliol per la qual s'adopten noves mesures especials en matèria de salut pública per a la contenció del brot epidèmic de la pandèmia de COVID-19 als municipis de Lleida ciutat, Alcarràs, Aitona, la Granja d'Escarp, Seròs, Soses i Torres de Segre, la Biblioteca Pública de Lleida romandrà oberta i oferirà els següents serveis:
Se suspèn fins a nou avís el servei d'estudi i consulta de materials propis o exclosos de préstec que es venia oferint.
Us recordem el nostre horari d'atenció i obertura:...i que teniu a la vostra disposició el servei de préstec virtual a través de la plataforma eBiblio.
Període d'inscripcions de l'1 al 25 de setembre.
El dia 1 de setembre de 2020 s'obriran les inscripcions als grups de lectura.
Les inscripcions es realitzen a través d'internet, mitjançant un formulari.
No obstant això, també hi haurà butlletes d'inscripció a recepció en cas que no es pugui realitzar per internet.
A causa de la demanda de places, es permetrà formar part de 2 grups de lectura per persona com a màxim.
La biblioteca es posarà en contacte amb les persones interessades per confirmar o denegar la inscripció i explicar el funcionament de cada grup.
Aquest any, atenent a les mesures decretades per a la prevenció i el control de la infecció pel SARS-CoV-2, hem fet una programació diferent a la d'altres anys:
Inscripcions obertes de l'1 al 25 de setembre
Coordina: Jordi Larios.Trobades: 1r dimarts de cada mes a les 18 h.
Grup de lectura de còmic.Cicle: i.
Trobades mensuals: 3r Dimarts de cada mes a les 18h.
Grup de lectura de contes i narracions curtes.
Coordina: Ramon Rubinat.Trobades mensuals: 3r dimecres de cada mes a les 18h.
Grup de lectura de novel·la contemporània.
Cicle: El món d'avui en tres novel·les d'anticipació.
Trobades mensuals: 3r dissabte de cada mes a les 11h.
Grup de lectura de novel·la en francès.
Trobades mensuals: 1r dilluns de cada mes a les 18h.
Grup de lectura de novel·la negra: Cicle: El fred i el crim.
Trobades mensuals: 2n dijous de cada mes a les 18h.
Grup de lectura "Una habitació pròpia".
Trobades mensuals: un dilluns de cada mes a les 18h.
Amb motiu del centenari del naixement de Federico Fellini, una de les pedres angulars de la cinematografia i la cultura europea del segle XX, el grup de cinema de la Biblioteca Pública de Lleida ha dedicat les trobades d'aquest curs a analitzar la seva filmografia.
Fellini va néixer a Rimini el 20 de gener de 1920, i el grup de Cinema celebrarà aquesta data amb una projecció de la seva obra més emblemàtica: " La dolce vita " (1960).
Serà l'epíleg perfecte per tancar el cicle.
"La dolce vita" és la pel·lícula frontissa entre la primera part de la filmografia feliniana, amb regust neorealista, i la part final, amb cert accent simbolista.
Fou estrenada a l'edició de 1960 del Festival de Cannes, i n'obtingué la Palma d'or, per bé que a casa nostra no es va exhibir fins ben entrada la democràcia.
El film és ple dels elements felinians més característics, i en ell hi trobem algunes de les seves escenes més recordades.
També hi trobem molts dels col·laboradors habituals del realitzador, com el músic Nino Rota o l'actor Marcello Mastroianni.
Si us ve de gust recordar o veure per primer cop aquesta pel·lícula, podeu acompanyar-nos a la projecció.
B/N. Còpia digital restaurada, Versió Original amb subtítols en Castellà.
Amb motiu de l'episodi de Covid-19 les entitats culturals han cancel·lat temporalment les seves programacions.
Per aquest motiu, el Departament de Cultura ha confeccionat l' agenda cultural, un recull d'activitats culturals virtuals de les quals podeu gaudir sense sortir de casa.
Hi trobareu propostes dels museus, teatres, de cinema i música, de lletres i un apartat dedicat a infants i joves.
Totes formen part d'iniciatives públiques i privades dels agents culturals de Catalunya.
Us convidem a què hi feu un cop d'ull i esperem que us ajudin a fer més suportables els dies de confinament.
Enguany, la diada de Sant Jordi serà diferent de com hi estem habituats.
No hi haurà parades de llibres ni de roses als carrers i l'haurem de viure en confinament a les nostres llars.
Tampoc les biblioteques podran oferir les seves habituals mostres de novetats perquè la situació les ha obligat a romandre tancades.
Però des de la Biblioteca Pública de Lleida us volem animar a no deixar de celebrar Sant Jordi, el dia del llibre i de la rosa, i per això us fem les següents propostes:
I estigueu atents a les nostres xarxes perquè tenim una sorpresa preparada per a vosaltres!
Us enyorem i en aquest dia especial volem estar amb vosaltres més que mai!
L'equip de la biblioteca us desitgem una bona diada de Sant Jordi!
Adreçat a infants i joves de 8 a 16 anys
Un any més, el Servei de Biblioteques del Departament de Cultura posa en marxa el concurs " Llegir té premi " adreçat a lectors i lectores de 8 a 16 anys, a través de la plataforma Legiland.
El concurs es basa en aconseguir el major nombre de punts a través de respondre correctament unes preguntes sobre el llibre que s'ha llegit i s'hi pot participar de forma individual o per equips.
Aquesta edició transcorrerà del 20 d'abril al 21 de juny de 2020 i es podran llegir obres d'entre un total de 680 títols en català, castellà i anglès, i també llibres de lectura fàcil.
Els títols a llegir es podran obtenir mitjançant la biblioteca digital eBiblioCat o directament dins de la plataforma Legiland.
Un cop llegida l'obra seleccionada els participants hauran de respondre una sèrie de preguntes sobre el títol triat.
Cada pregunta correcta genera un nombre concret de punts: com més títols llegits i respostes encertades, més punts se sumen al compte del lector.
Els punts permeten al participant pujar de nivell, desbloquejar peces de l'avatar, guanyar medalles digitals i pujar en els rànquings per optar a més premis.
Els infants i joves que tinguin carnet de la Biblioteca Pública de Lleida i vulguin participar al concurs, cal que es registrin prèviament i indiquin la BPL com a biblioteca de referència, d'aquesta manera els podrem fer un seguiment de l'evolució.
Els lectors més actius obtindran premis com tauletes, rellotges intel·ligents i lots de llibres.
El lliurament de premis es farà en un acte públic un cop es recuperi la normalitat i les condicions sanitàries ho permetin.
Inscripcions: a partir del 20 d'abril de 2020
Durada de l'activitat: del 20 d'abril fins al 21 de juny de 2020
Ray Bradbury (Waukegan, Illinois, 22 d'agost de 1920 - Los Angeles, Califòrnia, 5 de juny de 2012) fou un novel·lista, escriptor d'històries curtes i assaigs, dramaturg, guionista i poeta estatunidenc.
Ray Bradbury va ser autodidacta, no va poder anar a la universitat.
Es va dedicar tota la vida a escriure, es passava les nits a la biblioteca pública i els dies venent diaris.
Va començar venent relats a les revistes i al 1943 ja es va dedicar a escriure a temps complet.
Va arribar a l'èxit amb "Cròniques marcianes" publicada el 1950.
Al 1953 va publicar "Fahrenheit 451", una de les seves obres més famoses i que ha estat adaptada diverses vegades al cinema.
El tema central és la censura, la importància de la literatura i la responsabilitat de la societat per a què la cultura no desaparegui.
En les seves obres es reflecteix la condició humana i hi podem trobar les pors de la societat en aquells anys als Estats Units, la por a una guerra nuclear i amb aquesta la colonització de Mart, el desig d'una vida més senzilla, el racisme, la censura, la por als poders polítics, la por a la mort, etc.
Aquest mes d'agost es commemora el centenari del seu naixement i per aquest motiu hem elaborat una guia bibliogràfica.
Us recomanem sens dubte totes i cadascuna de les seves obres.
I aquí us deixem amb una de les seves reflexions:
Amb la fi de l'estat d'alarma la biblioteca ampliarà els serveis oferts progressivament en funció d'allò que es determini al pla sectorial de biblioteques per a l'etapa de la represa que actualment està en fase d'aprovació per part del PROCICAT.
Mentre no s'aprovi aquest pla, els serveis que s'oferiran a partir del dia 25 de juny s'ajustaran a les recomanacions d'aplicació a la fase III consensuades pel Servei de Biblioteques del Departament de Cultura amb la Gerència de Serveis de Biblioteques de la Diputació de Barcelona, el Servei de Biblioteques de la Diputació de Girona i Biblioteques de Barcelona.
Un cop aprovat el pla sectorial de biblioteques per a la represa, la biblioteca readaptarà progressivament els espais i serveis per continuar garantint la seguretat dels usuaris i el personal.
A partir del dia 25 de juny les persones majors de 16 anys podran tenir accés a la planta baixa (claustre de l'hemeroteca) per consultar material propi o bé estudiar dins les instal·lacions.
Així mateix, es podrà consultar materials de la biblioteca exclosos de préstec, prèvia sol·licitud a través del telèfon (973279070), correu electrònic de la biblioteca ( [EMAIL] ) o del formulari en línia.
L'accés serà lliure fins completar la capacitat màxima (22 llocs de treball) i no cal fer reserva de plaça.
De moment, encara no es podrà accedir a la col·lecció de documents ni utilitzar altres espais de la biblioteca.
Tampoc és permetrà l'ús dels ordinadors públics ni altres dispositius com les màquines d'autopréstec o de vending.
L'horari de consulta serà els dilluns i dimecres de 15 a 19.30 h i els dimarts, dijous i divendres de 10 a 14.30 h.
Per tal de garantir la seguretat i higiene en l'estada dels usuaris, es realitzarà la neteja i desinfecció dels espais ocupats abans d'un nou ús.
Durant l'estada a la biblioteca caldrà portar mascareta, guardar la distància de seguretat d'1'5 m i es podrà accedir als lavabos si bé només es podrà utilitzar una cabina a la vegada.
Així mateix, continuarà el servei de préstecs amb cita prèvia que es va posar en marxa amb la reobertura el dia 1 de juny.
Les comandes de documents es poden fer a través del formulari web, per telèfon al 973279070 en horari d'obertura, o bé enviant un correu electrònic a l'adreça [EMAIL].
Com a novetat, es podran sol·licitar documents localitzats a qualsevol de les biblioteques del Sistema de Lectura Pública de Catalunya, ja que es reprendrà el servei de préstec interbibliotecari d'abast nacional.
També es pot fer la devolució dels préstecs a la bústia de retorns 24h situada a la façana lateral del c.
Per qüestions de seguretat, els documents han de passar una quarantena de 48 hores i la devolució no es farà efectiva fins transcorregut aquest termini.
Per aquest motiu, la data de retorn s'ha prorrogat fins al dia 3 d'agost i aquest fet no interferirà en la petició de nous documents en préstec.
Us recordem l' horari d'obertura de la biblioteca i d'atenció telefònica, vigent fins el dia 30 de setembre:
Per qualsevol dubte o aclariment podeu contactar amb nosaltres a través del telèfon 973279070 o per correu electrònic a l'adreça [EMAIL].
Del 24 de febrer al 9 de març es podrà veure al Claustre de l'Hemeroteca l'exposició col·lectiva "Art, natura i arquitectura".
Aquesta exposició ret homenatge a Josep Mora, arquitecte i activista cultural de les Pallargues mort l'any 2012 que va iniciar les Trobades d'Artistes a les Pallargues, l'any 1994, i així posà en contacte un seguit d'arquitectes, artistes plàstics, literats i músics.
En aquesta mostra es s'hi poden veure les obres d'una trentena d'artistes dels diferents àmbits de les arts i persones properes a ell, de forma desinteressada, amb l'únic propòsit de retrobar aquelles persones que van participar alguna vegada a les trobades d'artistes i literàries que Josep Mora va iniciar al seu poble natal, com a Trobades d'Artistes a Les Pallargues i Trobades d'Art i Literatura de Ponent (TALP).
Els termes art, natura, arquitectura van ser presents en totes les trobades, per això aquest és el lema d'aquesta exposició emmarcada en els actes de l'Any Mora.
Després de l'èxit de la primera edició del grup de lectura Cuinant entre llibres, aquest proper mes d'abril iniciarem una 2a edició.
Aquest cop viatjarem a França, llegirem tres novel·les ambientades a París i degustarem receptes típiques de la cuina francesa.
"Cuinant entre llibres: París i la cuina francesa" constarà de tres sessions al llarg dels mesos d'abril, maig i juny, i l'objectiu és llegir i comentar els llibres proposats a la vegada que descobrim i gaudim amb els dolços típics francesos.
Les sessions es faran a la sala de projeccions (planta baixa), i el calendari i les lectures proposades són les següents:
Els usuaris s'han de comprometre a portar alguna recepta francesa per a degustar-la durant la sessió [el primer dia entregarem un dossier amb propostes de receptes].
Ja us podeu inscriure i recollir el primer llibre a la sala de préstec (1a planta)!!
Pots presentar el teu vídeo fins al 7 d'abril.
El Departament de Cultura, a través del Servei de Biblioteques, impulsa en el marc de Gust de Revetlla el concurs gastroliterari, que compta amb la col·laboració d' Ada Parellada, i en què els participants han de presentar vídeos breus amb receptes culinàries basades en llibres que poden ser per a infants o adults, de qualsevol temàtica, de ficció literària o de coneixements.
El llibre triat per a la recepta ha de formar part del fons de les biblioteques públiques de Catalunya.
Podeu veure dos exemples de vídeo de cadascuna de les dues categories existents: familiar i adults.
Hi poden participar persones de totes les edats, sempre que tinguin carnet d'alguna biblioteca pública de Catalunya.
Cal formar un equip d'un mínim de 2 persones i un màxim de 4.
Es concedirà un premi a cada categoria, consistent en un pastís gegant per celebrar l'aniversari de la biblioteca pública de l'equip guanyador, un pastís per a cada guanyador i un àpat per quatre persones al restaurant Semproniana.
Els vídeos de les receptes es poden presentar fins al 7 d'abril: cal incorporar-los a Youtube o Vimeo i enviar un formulari indicant les dades de l'equip i l'enllaç al vídeo.
El jurat del concurs està format per Ada Castells, escriptora i periodista; Josep Sucarrats, cuiner; Ada Parellada, cuinera; i Carme Fenoll, cap del Servei de Biblioteques.
Es valorarà l'originalitat de la recepta, l'argumentació literària i gastronòmica i la qualitat del vídeo.
Els guanyadors de Gust de Revetlla es faran públics el 22 d'abril en una de les biblioteques participants a la II Revetlla de Sant Jordi.
Aquesta mostra ens explica la producció editorial infantil duta a terme durant la Guerra Civil Espanyola, posant l'accent en el bàndol republicà.
Partint de la col·lecció privada de Freixes-Garriga, l'exposició ens mostra com els contes infantils van passar a formar part de l'engranatge propagandístic del moment.
Del Comissariat de Propaganda a l'Editorial Estrella, d'El més petit de tots, a les adaptacions de contes clàssics com El gato con botas, els contes infantils es van convertir en una arma singular per ensenyar als més petits el món dual de bons i dolents que, en certa manera, s'estava enfrontant de forma fratricida al camp de batalla.
Comissariada per Sergi Freixes i Jordi Garriga, l'exposició és un viatge que s'atura per mostrar-nos amb detall diferents episodis, i s'estructura en els àmbits següents: Context històric, Finalitat ideològica i propagandística, Exemples de contes clàssics adaptats, El Ministerio de Instrucción Pública, El Comissariat de Propaganda de la Generalitat de Catalunya i la Biblioteca Infantívola, Autors destacats i Il·lustradors destacats i, finalment, Literatura infantil del bàndol franquista de la guerra i la postguerra.
L'exposició romandrà fins el 27 d'abril al Claustre de l'Hemeroteca.